Návrh

 Výnos
Ministerstva spravodlivosti Slovenskej republiky
  z ..... 2004,

ktorým sa mení a dopĺňa výnos Ministerstva spravodlivosti Slovenskej republiky z  25. januára 1993 č. 17214/1992-60, ktorým sa vydáva Kancelársky poriadok pre notárov, v znení neskorších predpisov

		Ministerstvo spravodlivosti Slovenskej republiky podľa § 85 ods. 3 zákona  Slovenskej národnej rady č. 323/1992 Zb. o notároch a notárskej činnosti (Notársky poriadok) ustanovuje:
            
                                                                   Čl. I

Výnos Ministerstva spravodlivosti Slovenskej republiky z  25. januára 1993 č. 17214/1992-60, ktorým sa vydáva Kancelársky poriadok pre notárov, v znení výnosu Ministerstva spravodlivosti Slovenskej republiky z 29. septembra 1994 č. 4148/1994-60, výnosu Ministerstva spravodlivosti Slovenskej republiky z 26. apríla 2000 č. 280/1999-60 a výnosu Ministerstva spravodlivosti Slovenskej republiky z 28. mája 2002 č. 5353/2002-53 sa mení a dopĺňa takto:

1. Slová „peňažný ústav“ sa vo všetkých tvaroch sa v celom texte výnosu nahrádzajú slovami „banka alebo pobočka zahraničnej banky“.

2. V § 16 ods. 3 sa slovo „okrúhlej“ nahrádza slovom „úradnej“.

3.V § 28 odsek 3 znie: 

 „(3)  Okrem úradnej pečiatky uvedenej v odseku 1 môže mať notár v jednom vyhotovení kovovú úradnú pečiatku na vytlačovanie vosku s údajmi podľa § 12 ods. 2 Notárskeho poriadku a v jednom vyhotovení reliéfnu úradnú pečiatku s údajmi podľa § 12 ods. 2 Notárskeho poriadku. Tieto úradné pečiatky používa zamestnanec poverený notárom. Prijatie týchto úradných pečiatok a ich odovzdanie sa eviduje spôsobom uvedeným v odseku 2.“.

4. V § 28  ods. 4 sa na konci pripája táto veta:

„Vyradenú úradnú pečiatku notár znehodnotí prerezaním jej odtlačku tvarom X a uschová ju na dobu desiatich rokov odo dňa jej vyradenia.“.

5. V § 33 ods. 1 sa slová  „posledného dvojčísla kalendárneho roku (napr. N 128/93)“ nahrádzajú slovami „kalendárneho roku (napr. N 128/2005)“.

6. V § 47 ods. 1 sa za  písmenom c) vkladá nové písmeno d), ktoré znie:

„d) kniha osvedčených podpisov (príloha č. 3)“.

Doterajšie písmená d) až h) sa označujú ako písmená e) až i).
 
7. V § 50 ods. 1 sa vypúšťa slovo „písomná“.

8. V § 51 ods. 2 sa slová „vytlačenie a zviazanie do materiálnej podoby spôsobom zodpovedajúcim ustanoveniam tohto výnosu“ nahrádzajú slovami „uloženie na elektronickom nosiči dát“.
     
9. V § 51 odsek 3 znie:

          „(3) Najneskôr do 30 dní odo dňa uzavretia registra notár predloží  register uložený na elektronickom nosiči dát na kontrolu notárskej komore; vedúci správca na tomto elektronickom nosiči dát vyznačí dátum vykonania kontroly a pripojí svoj elektronický podpis.“.

10. V § 52 odsek 3 znie:

	        „(3) Pri dátumoch sa vždy uvádza deň, mesiac a kalendárny rok.“.

11. V § 53 sa slovo „podčiarkne“ nahrádza slovom „prečiarkne“.
	
12. V § 54 ods. 1 sa bodka na konci nahrádza čiarkou a dopĺňajú sa slová „v registroch založených po 1. januári 2003 sa skončenie veci v registri vyznačí uvedením dátumu  skončenia veci.“.

13. V § 55 sa  vypúšťa odsek 2.

Doterajší odsek 3 sa označuje ako odsek 2.

14. V § 60 ods. 1 sa na konci pripája táto veta:
	        „V registroch založených po 1. januári 2003 sa vymaže zápis „Spisovňa“ a uvedie sa kedy, kam a k akému číslu bol spis zapožičaný.“.

15. Za § 64 sa vkladajú § 64a až 64d, ktoré znejú:

„§ 64a

	(1) Notársku zápisnicu po jej vyhotovení a podpísaní účastníkmi a notárom uloží notár spolu so všetkými jej prílohami v elektronickej podobe najneskôr v deň jej spísania do Notárskeho centrálneho registra listín (ďalej len „register listín“). Do registra listín sa prvopis notárskej zápisnice ukladá opatrený podpismi účastníkov, odtlačkom úradnej pečiatky notára a jeho podpisom po naskenovaní. Uloženie listiny do registra listín sa vykoná elektronickým prevodom dát bezpečnou komunikáciou v rámci Centrálneho informačného systému (ďalej len „systém“).

	(2) Po uložení prvopisu notárskej zápisnice do registra listín sa pridelí tomuto úkonu spisová značka registra listín, ktorá sa skladá z označenia tohto registra, poradového čísla veci a označenia kalendárneho roka (napríklad „NCRls 10259/2005“).  
	
  (3) Spisovú značku registra listín  podľa odseku 2 notár vyznačí na prvú stranu prvopisu notárskej zápisnice a na prvú stranu každého jej osvedčeného podpisu nad text notárskej zápisnice pod spisové značky N, NZ; až potom môže byť účastníkom vydaný osvedčený odpis notárskej zápisnice.
	 
  (4) Pokračujúca notárska zápisnica sa v registri listín uloží pod tou istou spisovou značkou registra listín, pod ktorou je v registri listín uložená notárska zápisnica, ku ktorej je pokračujúca notárska zápisnica spisovaná. Spisovú značku registra listín podľa odseku 2 notár vyznačí na prvú stranu prvopisu pokračujúcej notárskej zápisnice a na prvú stranu každého jej osvedčeného odpisu nad text notárskej zápisnice  pod spisové značky N, NZ.
	
  (5) Opravná doložka vyhotovená podľa § 43 ods. 2 Notárskeho poriadku sa v registri listín uloží najneskôr v deň jej spísania pod tou istou spisovou značkou registra listín, pod ktorou je v registri listín uložená notárska zápisnica, ku ktorej sa opravná doložka spisuje.
	
  (6) Žiadosť o vydanie osvedčeného odpisu notárskej zápisnice z registra listín zaeviduje notár vo svojom registri N. Pri skúmaní podmienok vydania osvedčeného odpisu notárskej zápisnice z registra listín postupuje notár podľa § 74 Notárskeho poriadku. Pokiaľ je žiadosť adresovaná notárovi, ktorý notársku zápisnicu nespisoval, musí žiadateľ vo svojej žiadosti uviesť aj  spisovú značku registra listín, pod ktorou je notárska zápisnica v registri listín uložená. Z notárskych zápisníc o závete  sa osvedčené odpisy z registra listín nevyhotovujú.
	
  (7) Ak notár vydáva z registra listín osvedčený odpis notárskej zápisnice, vyhotoví ho v listinnej podobe a na záver listiny pripojí pod spisovú značku žiadosti zaevidovanej v registri N osvedčovaciu doložku. V osvedčovacej doložke sa uvedie, na žiadosť ktorej osoby sa osvedčený odpis notárskej zápisnice vydáva, z koľkých strán sa osvedčený odpis skladá, spisová značku registra listín, pod ktorou je notárska zápisnica v registri listín uložená, dátum vydania osvedčeného odpisu notárskej zápisnice, odtlačok úradnej pečiatky a podpis notára, ktorý osvedčený odpis notárskej zápisnice z registra listín vydáva.

§ 64b

	(1) Žiadosť fyzickej osoby alebo právnickej osoby (ďalej len „žiadateľ“) o uloženie prvopisu listiny v elektronickej podobe do registra listín zaeviduje notár vo svojom registri N.
	
  (2) Pri evidovaní žiadosti o uloženie prvopisu listiny do registra listín vedeného v elektronickej podobe notár uvedie:
a)	meno a priezvisko (obchodné meno), adresu trvalého pobytu (sídlo) a dátum narodenia (identifikačné číslo organizácie) žiadateľa,
b)	presné označenie prvopisu listiny a počet listov, z koľkých sa skladá,
c)	dobu, na ktorú sa má listina v registri listín uložiť,
d)	podmienky, za ktorých sa môžu z tejto listiny vyhotovovať osvedčené odpisy, ako aj podmienky, za ktorých môže byť uložená listina sprístupnená aj pre iné orgány a osoby. 
	
  (3) Po vyhotovení tejto žiadosti v listinnej podobe a jej podpísaní žiadateľom notár zoskenuje listinu a následne vykoná uloženie tejto listiny v elektronickej podobe v registri listín, do ktorého sa prihlási uvedením svojej spisovej značky registra N a svojím prístupovým kódom. Uloženie listiny do registra sa vykoná elektronickým prevodom dát bezpečnou komunikáciou v rámci systému. Po uložení prvopisu listiny sa pridelí tomuto úkonu spisová značka registra listín, ktorá sa skladá z označenia tohto registra, poradového čísla veci a označenia kalendárneho roku (napr. „NCRls. 11259/2005“). Na kópiu žiadosti vyznačí notár žiadateľovi, pod akou spisovou značkou registra listín je listina uložená;  túto kópiu notár vydá žiadateľovi.

§ 64c

	(1) Žiadosť o vydanie osvedčeného odpisu listiny uloženej v registri listín zaeviduje notár v elektronickej podobe do svojho registra N. Žiadateľ je povinný v žiadosti uviesť, pod akou spisovou značkou registra listín je listina uložená.
	
  (2) Pri evidovaní žiadosti o vydanie osvedčeného odpisu listiny z registra listín vedeného v elektronickej podobe notár uvedie:
a)	meno a priezvisko (obchodné meno), adresu trvalého pobytu (sídlo) a dátum narodenia (identifikačné číslo organizácie) žiadateľa,
b)	spisovú značku registra listín, pod ktorou je listina v registri listín uložená.
	
  (3) Ak sú splnené podmienky podľa ustanovenia § 64b ods. 2 písm. d), notár vyhotoví osvedčený odpis listiny uloženej v registri listín. Pri osvedčovaní notár postupuje podľa § 57 Notárskeho poriadku.

§ 64d

(1)	Ak ide o oprávneného žiadateľa, ktorý preukáže, pod akou spisovou značkou registra listín je listina uložená, zapíše notár v elektronickej podobe do svojho registra N žiadosť 
a)	o výmaz listiny uloženej v registri listín,
b)	o zmenu podmienok uloženia listiny v registri listín, 
c)	o zmenu doby uloženia listiny v registri listín.

 (2) Oprávneným žiadateľom podľa odseku 1 je ten, kto pôvodne požiadal o uloženie listiny do registra listín, jeho právny nástupca alebo jeho splnomocnený zástupca, ktorý sa preukáže plnomocenstvom, na ktorom je notárom osvedčený podpis splnomocniteľa.
   
  (3) V žiadosti podľa odseku 1 sa uvedie:
a)	meno a priezvisko (obchodné meno), adresu trvalého pobytu (sídlo) a dátum narodenia (identifikačné číslo organizácie) žiadateľa,
b)	spisová značka registra listín, pod ktorou je listina v registri listín uložená,
c)	o akú žiadosť podľa odseku 1 sa jedná.
 
  (4) Úkon podľa odseku 1 písm. a), b) alebo c) notár vykoná na základe žiadosti podpísanej oprávneným žiadateľom elektronickým prevodom dát bezpečnou komunikáciou v rámci systému. Úkon sa vykoná v systéme pod spisovou značkou registra listín, pod ktorou je listina v registri listín uložená.“.

16. V § 65 odsek 1 znie:
	       „(1) Cenné papiere a iné listiny z výnimkou závetu sa ukladajú v bezpečnostnej schránke umiestnenej u notára v jeho kancelárii alebo v bezpečnostnej schránke notára v banke alebo pobočke zahraničnej banky. Peniaze sa uložia na osobitný účet znejúci na meno notára. Cenné papiere a ostatné listiny môžu byť uložené do depozitu v banke alebo pobočke zahraničnej banky.“.

17. V § 68 odsek 2 znie:

	       „(2) Vydanie úschovy sa vyznačí v príslušnom stĺpci knihy notárskych úschov.“.

18. V § 74 ods. 4 sa vypúšťa prvá veta.

19. V prílohe č. 1 sa vypúšťa bod IV.
		Doterajší bod V. sa označuje ako bod IV.

20. V prílohe č. 2 sa vypúšťa bod IV.
		Doterajší bod V. sa označuje ako bod IV.

21. V prílohe č. 3 bod III. sa vypúšťa tretia veta.

Čl. II.

Tento výnos nadobúda účinnosť  1. januára  2005.